Prisca's Kitchen | Where we get together. | Page 2
Woorde uit die kombuis – vry
Posted on 16 July 2015 by Gerda Beukes
vasgevang binne die hoeke van my hart
die lyne in my kop
le die ruiltransaksies tussen wil en Waarheid
dit bly hier binne
tussen my en my
maar ek is vry!
Woorde uit die kombuis – die boom
Posted on 29 May 2015 by Gerda Beukes
Ek ken van pyn en ek weet wat dit is om te treur. Te smag na iets wat was. Ek praat van die soort huil wat jou binneste huil, lank nadat trane opdroog. Daardie laatnag wroeginge met jou Here, jou God. Wanneer die dag rus, maar jou siel net aanhou woed in jou.
Ek vergelyk daardie soort swaarkry met n boom in herfstyd wat winter ontmoet. Net gister was die boom in groeneprag en dan begin sy blare een vir een grond toe huil. Goud, oranje, bruin. Totdat hy daar staan en hy is kaal. Mens skryf hom af, maar onder die oppervlak is daar iets aan die gebeur. Sy wortels skiet al dieper en wyer, verder as tevore. Hy groei groot in sy nuwe identiteit.
Nadat Huisgenoot die ander dag hier weg is, moes ek gestroop en leeg staan en toekyk hoe iemand anders my storie skryf. Uit HULLE perspektief! Ek was weereens gekonfronteer met daardie “buite beheer” gevoel, van oorgee en laat gaan. Maar iets anderste was ook in my binneste aan die gebeur. Tevrede dankbaarheid het begin opborrel, want ek kon vir die eerste keer (soos wat ek my storie aan Huisgenoot vertel het) byna objektief en van buite na my hele reis kyk. Van begin tot hier waar ek nou is. En wat n reis is dit nie. Dit bly die moeite werd! Ek sien Hom in elke fase. Hy is waarlik die een wat na ons toe aangeloop kom, wat ons ontmoet waar ons is, op die water, langs die stofpad of in die woestyn. Hy self het my kom leer dat ek Hom kan vertrou. Hy het in my geglo toe daar van my niks oor was nie. Selfs toe ek Hom bitter seergemaak het, het Hy reeds gedroom oor wat my lewe kan wees.
Ons soek somers in ons winters en ons moenie, want elke seisoen dien n doel. Die een berei ons voor op die volgende. Dit is menslik om swaarkry negatief te beleef, maar die waarheid is dat swaarkry my meer kom leer het van myself en God as enige iets anders in hierdie lewe. Wanneer ons harte oop is vir Hom en ons dit toelaat, skep God altyd iets mooier en sterker uit swaarkry. Dit is soos daardie gesegde se: “What the caterpillar calls the end, the Master calls a butterfly” Sien, swaarkry vat jou na jou einde, maar as jy daar kom, besef jy: dit was die einde niet!!
Onlangs sien ek n skildery van n “worshiping tree” Die boom het lee takke, takke met bloeisels, takke met geel blare en dan weer ander takke met groen blare. Hierdie boom wat al die seisoene verteenwoordig buig laag tot op die grond al agter die water aan. Ek kan dit nie help nie, die skildery trek my in en praat diep tot in my siel, want die boom vra n vraag, hy vra: “Worship ons Hom in al ons seisoene?”
Woorde uit die kombuis – skaduwee
Posted on 19 May 2015 by Gerda Beukes
skadu van my skaduwee
jy is nie meer daai meisie nie
wiele vir bene
vlees baklei met gees
maar gees word net al hoe sterker
my einde was toe
al die tyd my begin
Woorde uit die kombuis – kruis
Posted on 24 April 2015 by Gerda Beukes
Met paasfees nog vars in gedagte en hemelvaart om die draai, het ek gedink om hierdie poem te plaas wat ek geskryf het:
was dit lank–
die pad na die kruis?
en die mense–
was daar baie?
toe stof en sweet verweef
die skare skree, die swepe slaan
wat het deur U gedagtes gegaan?
toe bloed en trane vervloei
Lewe vir dood ontmoet
was die oorwinning soet?
jare is reeds verby
ons het nog ‘n kans gekry
word U vereer
nou meer as toe?
van die hout, die spykers
die kroon uit dorings
my Vriend, my Koning
dat U so dood moes sterf
U kruis is lankal reeds
oor my lewe geverf!
Woorde uit die kombuis – Spore van lewe
Posted on 17 April 2015 by Gerda Beukes
Vreemde waarheid, maar tog die volle waarheid. Hierdie ding dat ek nog nooit in my drome in n rolstoel sit nie; dat my kinders my nog altyd met bene teken…Nou sit ek die ander dag so in my enigheid en wonder of daar enige verbintenis kan wees tussen die oe van my siel en die prente van onskuldige kinders? En of God deur hulle praat? En ek vra so stilweg vir myself met watter oe ek na myself, ander en die lewe kyk. Wereldse oe of die oe van my siel? Want die oe van die siel kyk verby rolstoele, gebreke en siekte. Verder en dieper nog. Daardie oe sien die oomblikke in die spasies van die lewe waar genade asem haal. Waar jy vergewe, gee, opreg lief kry, die ander wang draai. Jy slaak n sug van hoop, want jy sien n stukkie van wie jy wil wees, van wie jy besig is om te word.
Jy kan nie in hierdie lewe weghardloop van jou verlede nie, nog minder van n siekte soos MNS. Dis deel van jou, jy moet dit aanvaar vir wat dit is. Ek wil MNS die ding maak in my lewe wat my herinner om nie tyd te mors nie.
Ek het baie jare in n kort tydjie geleef sedert MNS. Ek weet nie hoekom dit so is nie, maar van die beste dinge kom uit die swaarste tye. Dit herinner my, my ma het eendag vir my man n pot met vetplantjies gegee en op die kant het sy geskryf: “Selfs in die woestyn is dit mooi”. Dis waar! Ek het n vae vermoede dat die scenery waarin ons, ons bevind nie naastenby soveel saak maak as hoe ons na daai scenery kyk nie. Net soos wat dit wat ons doen, nie naastenby soveel saak maak as dit wie ons word nie.
Sekere dinge kan n mens nie ‘fix’ nie, maar ons kan dans in die reen.
Een van my vriende wat ook MNS het kan nie meer praat nie, maar sy hande werk nog, so wanneer hy vir my iets wil se, tik hy op sy foon vir my om te lees. Ons gesels in die week en hy tik: “I am just happy to be alive”
En ek besef net weer dankbaar:
“Death is not the greatest loss in life. Loss is when life dies inside you, while you are still alive”
Posted on 16 October 2014 by Gerda Beukes
in drome dans ek rond
in kinder prente het ek bene
my lewe pas nie in ‘n raam nie
visies van glas
verbode wense, te veel grense
ver van als wat ek ken
as dit dof raak
klou ek aan JOU kleed
trap ek in JOU spore
Word from the kitchen — exciting new products!
Posted on 22 August 2014 by Gerda Beukes
Thank you everybody for the continued support, we really appreciate it! Have a look at our new available products! Place your order today by simply sending me an e-mail — gerda.beukes@iburst.co.za